Jong ma, kind sterf in Centurion-huisbrandNicolene Pretorius by haar dogtertjie, Leoné. (Foto: Verskaf) ŉ Jong ma en haar tweejarige dogtertjie is dood nadat ŉ brand Sondagaand in hul meenthuis in Centurion uitgebreek het. ŉ Brand het omstreeks 22:00 in een van die slaapkamers van die meenthuis in Pierre van Ryneveld ontstaan waar Nicolene Pretorius (22) en haar twee kinders, onderskeidelik twee en vier jaar oud, geslaap het. Clarize Pretorius, ŉ familielid, het aan Maroela Media vertel dat die kamer reeds in vlamme gehul was toe Nicolene wakker geskrik het. Die deur na die res van die huis was egter gesluit en sy kon nie die deur oopkry na haar ouers, Theo en Christelle Nagel, wat saam met haar in dié huis woon nie. “Sy het geskree en aan die deur geruk. Haar ma, Christelle, het vir haar geskree om die kinders by die venster uit te gooi en het om die huis na buite gehardloop om die kinders aan die buitekant te vang,” verduidelik Pretorius. Nicolene kon daarin slaag om haar vierjarige seuntjie, Theo junior, betyds by die venster uit tot op die gras te gooi waarna haar pa, Theo senior, die deur uiteindelik afgeskop het, vertel Pretorius. “Hulle kon egter nié die dogtertjie, Leoné, uitkry nie. Dit was te warm. Sy het tussen die bed en die bedkassie vasgesit en hulle kon nie by haar uitkom nie. Hulle kon haar hoor gil.” Theo senior en Nicolene kon in die doodsnikke daarin slaag om tot buite te kom en op die gras te rol waarna die bure tot die gesin se hulp gesnel het. Albei het brandwonde opgedoen. Gert van Rooyen, voorsitter van plaaslike GPF, het Dinsdag die voorval aan Maroela Media bevestig. Volgens Van Rooyen, wat self op die toneel was, is Leoné op die toneel dood verklaar waarna Nicolene Maandag in ŉ hospitaal aan haar beserings beswyk het. Theo senior is tans in ŉ geïnduseerde koma in ŉ Pretoriase staatshospitaal geplaas waar hy weens rookinaseming ook aan ŉ ventilator gekoppel is. “Dit is verskriklik. Jy het nie ŉ idee deur watter trauma Christelle is nie. Sy sal nie kan teruggaan na die huis toe nie. Al wat sy hoor, is daardie gille,” sê Pretorius. Theo junior is na afloop van die gebeure in die sorg van sy pa geplaas waarna hy ook berading ontvang het. “Hy weet nog nie sy ma is dood nie. Hy het haar wel sien brand en hy het gesien hoe sy sussie doodbrand,” verduidelik Pretorius. Sy vertel verder dat die slaapkamer met alles daarin deur die vlamme verwoes is. Volgens Pretorius word donasies ingesamel vir Christelle en Theo junior wat ongedeerd is. Die gesin benodig klere, skoene, lugtyd asook kontantbydraes vir die begrafnis van hul familielede. Theo junior benodig ook komberse en speelgoed. Donasies kan by Eeufeesstraat 297 in Pretoria‑Noord afgelewer word. Volgens Van Rooyen het die brand moontlik weens ŉ elektriese kortsluiting ontstaan. Dié inligting kan egter nie bevestig word voor ŉ voorlopige ondersoek afgehandel is nie.